壽外舅富順趙使君
作者：度正
朝代：宋

paragraphs: 天家積慶如江河，千枝萬葉魯衛毛。
聲名赫赫照今古，骨相飄飄多俊髦。
惟安懿王邁種德，當時廟社遺勳勞。
本支百世端未艾，綿綿瓜瓞更崇高。
只今中興得旦奭，夾輔日月參夔皋。
自餘材德踵相望，磊落抱負皆英豪。
或持皮帛登臺省，或奉符竹分旌旄。
金川丈人最後出，平生力學勤持操。
高談奧論不可到，一灑萬字無停毫。
聊將圭撮試當世，已被天語加崇褒。
從此公道更開泰，未必奔走懸三刀。
念昔南宮陪俊翮，偶附驥尾辭蓬蒿。
因蒙顧盼被收錄，得拜門下恩則叨。
自憐薄命薄如葉，十年再爾吟離騷。
世間情態已百轉，每歎慈愛終堅牢。
今逢佳節揆初度，欲薦眉壽酬甄陶。
丈人丈人聽我語，我語憔悴空啾嘈。
白圭三復古亦少，緇衣改爲今可遭。
人言愷悌必富貴，愷悌富貴何由逃。
不願歸來一尊酒，但願努力登三鼇。
我欲執鞭追壺中之日月，薦海上之蟠桃。